Сәй күле. Яңы Итекәй ауылынан 2-3 километр алыҫлыҡта бер нисә күл бар. Улар бер – береһенә бик яҡын урынлашҡан. Бер күл Сәй күле тип йөрөтөлә. Күлдәрҙең барыһынан да халыҡ эсер өсөн һыу алған, ләкин иң йомшаҡ һәм иң тәмле һыу Сәй күлендә булған. Халыҡ элек-электән ошо күлдән генә һыу алыр булған, сәйҙе шул һыуҙан ғына ҡайнатҡандар. Ауылдың аҡһаҡалдары башҡа күлдәрҙән алынған һыуҙы үҙ итмәгән. Күлдең төбөнән шишмә сыҡҡан, бәлки шуның өсөн дә һыу тәмле лә, шифалы ла булғандыр, тиҙәр. Туйҙарҙа килен буласаҡ ҡыҙҙарҙы ла Сәй күленә һыуға алып барғандар. Һыу алып ҡайтып, килен кеше барыһында сәй менән һыйларға тейеш булған. Бөтә ауыл халҡы шул бер күлдән генә эсәр һыу алғанға күрә, күлде Сәй күле тип атағандар. Ләкин хәҙерге ваҡытта күлдең һайығып, һыуы бысраныу сәбәпле халыҡ һыуға йөрөмәй. Күлдең исеме генә ҡалды.